CELEX: 32015R0984
Language: ro
Date: 2015-06-24 00:00:00
Title: Regulamentul de punere în aplicare (UE) 2015/984 al Comisiei din 24 iunie 2015 de aprobare a piritionei de cupru ca substanță activă existentă destinată utilizării în produsele biocide pentru tipul de produs 21 (Text cu relevanță pentru SEE)

25.6.2015   
            
            
               RO
            
            
               Jurnalul Oficial al Uniunii Europene
            
            
               L 159/43
            
         REGULAMENTUL DE PUNERE ÎN APLICARE (UE) 2015/984 AL COMISIEI
   din 24 iunie 2015
   de aprobare a piritionei de cupru ca substanță activă existentă destinată utilizării în produsele biocide pentru tipul de produs 21
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
   întrucât:
   
               (1)
            
            
               Regulamentul delegat (UE) nr. 1062/2014 al Comisiei (2) stabilește o listă a substanțelor active existente care urmează să fie evaluate în vederea unei eventuale aprobări pentru utilizarea în produse biocide.
            
         
               (2)
            
            
               Lista respectivă include piritiona de cupru.
            
         
               (3)
            
            
               Piritiona de cupru a fost evaluată în conformitate cu articolul 16 alineatul (2) din Directiva 98/8/CE a Parlamentului European și a Consiliului (3) în vederea utilizării în tipul de produs 21 (produse antivegetative), astfel cum a fost definit în anexa V la directiva menționată, care corespunde tipului de produs 21, astfel cum a fost definit în anexa V la Regulamentul (UE) nr. 528/2012.
            
         
               (4)
            
            
               Suedia a fost desemnată autoritate competentă responsabilă de evaluare și, la 28 ianuarie 2011, a transmis Comisiei un raport de evaluare însoțit de recomandările sale, în conformitate cu articolul 14 alineatele (4) și (6) din Regulamentul (CE) nr. 1451/2007 al Comisiei (4).
            
         
               (5)
            
            
               În conformitate cu articolul 7 alineatul (1) litera (b) din Regulamentul delegat (UE) nr. 1062/2014, avizul Agenției Europene pentru Produse Chimice a fost formulat la 3 octombrie 2014 de către Comitetul pentru produse biocide, ținând seama de concluziile autorității competente responsabile de evaluare.
            
         
               (6)
            
            
               Conform acestui aviz, produsele biocide care sunt utilizate pentru tipul de produs 21 și care conțin piritionă de cupru pot îndeplini cerințele prevăzute la articolul 5 din Directiva 98/8/CE, dacă sunt respectate anumite condiții referitoare la utilizarea lor.
            
         
               (7)
            
            
               Prin urmare, este oportun să se aprobe piritiona de cupru în vederea utilizării în produsele biocide pentru tipul de produs 21, sub rezerva conformității cu condițiile specifice din anexă.
            
         
               (8)
            
            
               Acceptabilitatea riscurilor legate de utilizarea de produse antivegetative, precum și caracterul adecvat al măsurilor de atenuare a riscurilor propuse trebuie să fie confirmate în continuare. Pentru a facilita, la momentul reînnoirii aprobărilor substanțelor active antivegetative existente, analizarea și compararea riscurilor și a beneficiilor substanțelor respective, precum și a măsurilor de atenuare a riscurilor aferente, aprobarea substanțelor respective ar trebui să expire la aceeași dată.
            
         
               (9)
            
            
               Ar trebui să se prevadă trecerea unei perioade de timp rezonabile până la aprobarea unei substanțe active, pentru a permite părților interesate să se pregătească în vederea îndeplinirii noilor cerințe.
            
         
               (10)
            
            
               Măsurile prevăzute de prezentul regulament sunt conforme cu avizul Comitetului permanent pentru produse biocide,
            
         ADOPTĂ PREZENTUL REGULAMENT:
   Articolul 1
   Se aprobă piritiona de cupru ca substanță activă destinată utilizării în produsele biocide pentru tipul de produs 21, sub rezerva îndeplinirii specificațiilor și condițiilor prevăzute în anexă.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iunie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 167, 27.6.2012, p. 1.
   
      (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).
   
      (3)  Directiva 98/8/CE a Parlamentului European și a Consiliului din 16 februarie 1998 privind comercializarea produselor biocide (JO L 123, 24.4.1998, p. 1).
   
      (4)  Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (JO L 325, 11.12.2007, p. 3).
   
      ANEXĂ
      
                  Denumire comună
               
               
                  Denumirea IUPAC
                  Numere de identificare
               
               
                  Grad minim de puritate a substanței active (1)
                  
               
               
                  Data aprobării
               
               
                  Data de expirare a aprobării
               
               
                  Tip de produs
               
               
                  Condiții specifice
               
            
                  Piritionă de cupru
               
               
                  Denumirea IUPAC:
                  bis(1-hidroxi-1H-piridină-2-tionato-O,S)cupru
                  Nr. CE: 238-984-0
                  Nr. CAS: 14915-37-8
               
               
                  950 g/kg
               
               
                  1 octombrie 2016
               
               
                  31 decembrie 2025
               
               
                  21
               
               
                  La evaluarea produsului trebuie acordată o atenție deosebită expunerii, riscurilor și eficacității aferente utilizărilor care fac obiectul unei cereri de autorizare, dar nu sunt abordate în evaluarea efectuată la nivelul Uniunii cu privire la riscurile prezentate de substanța activă.
                  Autorizațiile pentru produsele biocide se acordă în următoarele condiții:
                  
                              1.
                           
                           
                              Utilizarea produselor care conțin piritionă de cupru de către utilizatorii neprofesioniști este interzisă și nu trebuie să fie autorizată.
                           
                        
                              2.
                           
                           
                              Pentru utilizatorii industriali sau profesioniști trebuie stabilite proceduri operaționale sigure și măsuri organizatorice adecvate. Produsele trebuie utilizate cu echipament individual de protecție adecvat, atunci când expunerea nu poate fi redusă la un nivel acceptabil prin alte mijloace.
                           
                        
                              3.
                           
                           
                              Etichetele și, după caz, instrucțiunile de utilizare trebuie să precizeze că, până la uscare, suprafețele tratate nu trebuie lăsate la îndemâna copiilor.
                           
                        
                              4.
                           
                           
                              Etichetele și, după caz, fișele cu date de securitate ale produselor autorizate trebuie să indice faptul că activitățile de aplicare, întreținere și reparare se realizează, în mod obligatoriu, într-un spațiu izolat și pe o suprafață dură, impermeabilă, prevăzută cu pereți de protecție, pentru a se preveni pierderile directe și a se reduce la minimum emisiile în mediu, precum și faptul că eventualele pierderi sau deșeuri care conțin piritionă de cupru trebuie recuperate în vederea reutilizării sau eliminării.
                           
                        
                              5.
                           
                           
                              Pentru produsele care pot lăsa reziduuri în produsele alimentare sau în hrana pentru animale, trebuie să se verifice necesitatea de a stabili noi limite maxime de reziduuri (LMR) sau de a le modifica pe cele existente, în conformitate cu Regulamentul (CE) nr. 470/2009 al Parlamentului European și al Consiliului (2) sau cu Regulamentul (CE) nr. 396/2005 al Parlamentului European și al Consiliului (3), și trebuie luate toate măsurile adecvate de atenuare a riscurilor, astfel încât să se garanteze faptul că LMR-urile aplicabile nu sunt depășite.
                           
                        
            
         (1)  Puritatea indicată în această coloană este gradul minim de puritate a substanței active utilizate pentru evaluarea efectuată în conformitate cu articolul 16 alineatul (2) din Directiva 98/8/CE. Substanța activă din produsul introdus pe piață poate avea un grad de puritate egal sau diferit, dacă s-a dovedit că aceasta este echivalentă din punct de vedere tehnic cu substanța activă evaluată.
      
         (2)  Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).
      
         (3)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).